Gheraṇḍasaṃhitā
Exported from Holy-Writings.com on 2026-06-21 - 1 clipping

Source: GRETIL (gretil.sub.uni-goettingen.de) — Sanskrit academic edition. Title: Gheraṇḍasaṃhitā. Data entry: (see source file). License: refer to source file header.
──────────────────────────────────────────────────────────────────────

This file is a plain text transformation of http://gretil.sub.uni-goettingen.de/gretil/corpustei/sa_gheraNDasaMhitA.xml
  with a rudimentary header. For a more extensive header please refer to the source file.

## Data entry: Peter Thomi
## Contribution: Peter Thomi
## Date of this version: 2020-07-31

## Source:
   - Gherandasamhita : Sanskrit-deutsch. Ed. Peter Thomi. Wichtrach: Institut fuer Indologie, 1993 (ISBN 3 7187 0013 1).

## Publisher: Göttingen Register of Electronic Texts in Indian Languages (GRETIL), SUB Göttingen

## Licence:
   This e-text was provided to GRETIL in good faith that no copyright rights have been infringed. If anyone wishes to assert copyright over this file, please contact the GRETIL management at gretil(at)sub(dot)uni-goettingen(dot)de. The file will be immediately removed pending resolution of the claim.
   Distributed under a Creative Commons Attribution-NonCommercial-ShareAlike 4.0 International License.

## Structure of references:
   A reference is assembled consisting of
   - a pragmatic abbreviation of the title: Gheraṇḍasaṃhitā = GhS,
   - the number of the  in arabic numerals,
   - the number of the verse in arabic numerals.

## Notes:
   This file has been created by mass conversion of GRETIL's Sanskrit corpus from ghers_bu.htm. Due to the heterogeneity of the sources the header markup might be suboptimal. For the sake of transparency the header of the legacy file is documented in the note element below:

	 Gheranda-Samhita
Electronic text based on the edition:
Gherandasamhita : Sanskrit-deutsch. Ed. Peter Thomi.
Wichtrach: Institut fuer Indologie, 1993 (ISBN 3 7187 0013 1).
Input by Peter Thomi, edited by Peter Schreiner
Analytic text, BHELA conventions

## Revisions:
   - 2020-07-31: TEI encoding by mass conversion of GRETIL's Sanskrit corpus

# Text

ādīśvarāya praṇanāmi tasmai $
yenopadiṣṭā haṭhayogavidyā &
virājate pronnatarājayogam %
āroḍhum icchor adhirohiṇīva // GhS_1.0

ekadā caṇḍakāpālir gatvā gheraṇḍakuṭṭiram
praṇamya vinayād bhaktyā gheraṇḍaṃ paripṛcchhati // GhS_1.1

ghaṭasthayogaṃ yogeśa tattvajñānasya kāraṇam
idānīṃ śrotum icchāmi yogeśvara vada prabho // GhS_1.2

sādhu sādhu mahābāho yan māṃ tvaṃ paripṛcchasi
kathayāmi hi te tattvaṃ sāvadhāno 'vadhāraya // GhS_1.3

nāsti māyāsamaḥ pāśo nāsti yogāt paraṃ balam
na hi jñānāt paro bandhur nāhaṃkārāt paro ripuḥ // GhS_1.4

abhyāsāt kādivarṇāder yathā śāstrāṇi bodhayet
tathā yogaṃ samāsādya tattvajñānaṃ ca labhyate // GhS_1.5

sukṛtair duṣkṛtaiḥ kāryair jāyate prāṇināṃ ghaṭaḥ
ghaṭād utpadyate karma ghaṭayantraṃ yathā bhramet // GhS_1.6

ūrdhvādho bhramate yadvad ghaṭayantraṃ gavāṃ vaśāt
tadvat karmavaśāj jīvo bhramate janmamṛtyunā // GhS_1.7

āmakumbha ivāmbhaḥstho jīryamāṇaḥ sadā ghaṭaḥ
yogānalena saṃdahya ghaṭaśuddhiṃ samācaret // GhS_1.8

śodhanaṃ dṛḍhatā caiva sthairyaṃ dhairyaṃ ca lāghavam
pratyakṣaṃ ca nirliptaṃ ca ghatasthaṃ saptasādhanam // GhS_1.9

ṣaṭkarmaṇā śodhanaṃ ca āsanena bhaved dṛḍham
mudrayā sthiratā caiva pratyāhāreṇa dhairyatā // GhS_1.10

prāṇāyāmāl lāghavaṃ ca dhyānāt pratyakṣam ātmani
samādhinā nirliptaṃ ca muktir eva na saṃśayaḥ // GhS_1.11

dhautir vastis tathā netir laulikī trāṭakaṃ tathā
kapālabhātiś caitāni ṣaṭkarmāṇi samācaret // GhS_1.12

antardhautir dantadhautir hṛddhautir mūlaśodhanam
dhautyaś caturvidhā proktā ghaṭaṃ kurvanti nirmalam // GhS_1.13

vātasāraṃ vārisāraṃ vahnisāraṃ bahiṣkṛtam
ghaṭasya nirmalārthāya hy antardhautiś caturvidhā // GhS_1.14

kākacañcūvad āsyena pibed vāyuṃ śanaiḥ śanaiḥ
cālayed udaraṃ paścād vartmanā recayec chanaiḥ // GhS_1.15

vātasāraṃ paraṃ gopyaṃ dehanirmalakārakam
sarvarogakṣayakaraṃ dehānalavivardhakam // GhS_1.16

ākaṇṭhaṃ pūrayed vāri vaktreṇa ca pibec chanaiḥ
cālayed udareṇaiva codarād recayed adhaḥ // GhS_1.17

vārisāraṃ paraṃ gopyaṃ dehanirmalakārakam
sādhayed yaḥ prayatnena devadehaṃ prapadyate // GhS_1.18

vārisāraṃ parāṃ dhautiṃ sādhayed yaḥ prayatnataḥ
maladehaṃ śodhayitvā devadehaṃ prapadyate // GhS_1.19

nābhigranthiṃ merupṛṣṭhe śatavāraṃ ca kārayet
udarāmayajaṃ tyaktvā jāṭharāgniṃ vivardhayet
vahnisāram iyaṃ dhautir yogināṃ yogasiddhidā // GhS_1.20

eṣā dhautiḥ parā gopyā na prakāśyā kadācana
kevalaṃ dhautimātreṇa devadeho bhaved dhruvam // GhS_1.21

kākīmudrāṃ sādhayitvā pūrayed udaraṃ mahat
dhārayed ardhayāmaṃ tu cālayed adhavartmanā
eṣā dhautiḥ parā gopyā na prakāśyā kadācana // GhS_1.22

nābhimagnajale sthitvā śaktināḍīṃ vimarjayet
kārābhyāṃ kṣālayen nāḍīṃ yāvan malavisarjanam // GhS_1.23

tāvat prakṣālya nāḍīṃ ca udare veśayet punaḥ
idaṃ prakṣālanaṃ gopyaṃ devānām api durlabham
kevalaṃ dhautimātreṇa devadeho bhaved dhruvam // GhS_1.24

yām ārdhadhāraṇāśaktiṃ yāvan na sādhayen naraḥ
bahiṣkṛtaṃ mahādhautī tāvan naiva tu jāyate // GhS_1.25

dantamūlaṃ jihvāmūlaṃ randhraṃ ca karṇayugmayoḥ
kapālarandhraṃ pañceti dantadhautirvidhīyate // GhS_1.26

khadireṇa rasenātha mṛttikayā ca śuddhayā
mārjayed dantamūlaṃ ca yāvat kilbiṣam āharet // GhS_1.27

dantamūlaṃ parā dhautir yogināṃ yogasādhane
nityaṃ kuryāt prabhāte ca dantarakṣāya yogavit
dantamūlaṃ dhāraṇādikāryeṣu yogināṃ yataḥ // GhS_1.28

athātaḥ saṃpravakṣyāmi jihvāśodhanakāraṇam
jarāmaraṇarogādīn nāśayed dīrghalambikā // GhS_1.29

tarjanīmadhyamānāmā aṅgulitrayayogataḥ
veśayed galamadhye tu mārjayel lambikāmalam
śanaiḥ śanair mārjayitvā kaphadoṣaṃ nivārayet // GhS_1.30

mārjayen navanītena dohayec ca punaḥ punaḥ
tadagraṃ lauhayantreṇa karṣayitvā punaḥ punaḥ // GhS_1.31

nityaṃ kuryāt prayatnena raver udayake 'stake
evaṃ kṛte tu nitye ca lambikā dīrghatāṃ gatā // GhS_1.32

tarjanyaṅgulyagrayogān mārjayet karṇarandhrayoḥ
nityam abhyāsayogena nādāntaraṃ prakāśanam // GhS_1.33

vṛddhāṅguṣṭhena dakṣeṇa mardayed bhālarandhrakam
evam abhyāsayogena kaphadoṣaṃ nivārayet // GhS_1.34

nāḍī nirmalatāṃ yāti divyadṛṣṭiḥ prajāyate
nidrānte bhojanānte ca divānte ca dine dine // GhS_1.35

hṛddhautiṃ trividhāṃ kuryād daṇḍavamanavāsasā // GhS_1.36

rambhādaṇḍaṃ hariddaṇḍaṃ vetradaṇḍaṃ tathaiva ca
hṛnmadhye cālayitvā tu punaḥ pratyāharec chanaiḥ // GhS_1.37

kaphapittaṃ tathā kledaṃ recayed ūrdhvavartmanā
daṇḍadhautividhānena hṛdrogaṃ nāśayed dhruvam // GhS_1.38

bhojanānte pibed vāri ākarṇapūritaṃ sudhīḥ
ūrdhvadṛṣṭiṃ kṣaṇaṃ kṛtvā taj jalaṃ vamayet punaḥ
nityam abhyāsayogena kaphapittaṃ nivārayet // GhS_1.39

ekonaviṃśatiḥ hastaḥ pañcaviṃśati vai tathā
caturaṅgulavistāraṃ sūkṣmavastraṃ śanair graset
punaḥ pratyāhared etat procyate dhautikarmakam // GhS_1.40

gulmajvaraplīhākuṣṭhakaphapittaṃ vinaśyati
ārogyaṃ balapuṣṭiś ca bhavet tasya dine dine // GhS_1.41

apānakrūratā tāvad yāvanmūlaṃ na śodhayet
tasmāt sarvaprayatnena mūlaśodhanam ācaret // GhS_1.42

pītamūlasya daṇḍena madhyamāṅgulināpi vā
yatnena kṣālayed guhyaṃ vāriṇā ca punaḥ punaḥ // GhS_1.43

vārayet koṣṭhakāṭhinyam āmājīrṇaṃ nivārayet
kāraṇaṃ kāntipuṣṭyoś ca dīpanaṃ vahnimaṇḍalam // GhS_1.44

jalavastiḥ śuṣkavastir vastī ca dvividhau smṛtau
jalavastiṃ jale kuryāc chuṣkavastiṃ kṣitau sadā // GhS_1.45

nābhimagnajale pāyunyastanālotkaṭāsanaḥ
ākuñcanaṃ prakāśaṃ ca jalavastiṃ samācaret // GhS_1.46

pramehaṃ ca gudāvartaṃ krūravāyuṃ nivārayet
bhavet svacchandadehaś ca kāmadevasamo bhavet // GhS_1.47

vastiṃ paścimatānena cālayitvā śanaiḥ śanaiḥ
aśvinīmudrayā pāyum ākuñcayet prakāśayet // GhS_1.48

evam abhyāsayogena koṣṭhadoṣo na vidyate
vivardhayej jāṭharāgnim āmavātaṃ vināśayet // GhS_1.49

vitastimānaṃ sūkṣmasūtraṃ nāsānāle praveśayet
mukhān nirgamayet paścāt procyate netikarmakam // GhS_1.50

sādhanān netikarmāpi khecarīsiddhim āpnuyāt
kaphadoṣā vinaśyanti divyadṛṣṭiḥ prajāyate // GhS_1.51

amandavegaṃ tundaṃ ca bhrāmayed ubhapārśvayoḥ
sarvarogān nihantīha dehānalavivardhanam // GhS_1.52

nimeṣonmeṣakaṃ tyaktvā sūkṣmalakṣyaṃ nirīkṣayet
yāvad aśrū nipatate trāṭakaṃ procyate budhaiḥ // GhS_1.53

evam abhyāsayogena śāṃbhavī jāyate dhruvam
na jāyate netrarogaḥ divyadṛṣṭipradāyakam // GhS_1.54

vāmakrameṇa vyutkrameṇa śītkrameṇa viśeṣataḥ
bhālabhātiṃ tridhā kuryāt kaphadoṣaṃ nivārayet // GhS_1.55

iḍayā pūrayed vāyuṃ recayet piṅgalā punaḥ
piṅgalayā pūrayitvā punaś candreṇa recayet // GhS_1.56

pūrakaṃ recakaṃ kṛtvā vegena na tu cālayet
evam abhyāsayogena kaphadoṣaṃ nivārayet // GhS_1.57

nāsābhyāṃ jalam ākṛṣya punar vaktreṇa recayet
pāyaṃ pāyaṃ prakurvaṃś cec chleṣmadoṣaṃ nivārayet // GhS_1.58

śītkṛtya pītvā vaktreṇa nāsānalair virecayet
evam abhyāsayogena kāmadevasamo bhavet // GhS_1.59

na jāyate vārddhakaṃ ca jvaro naiva prajāyate
bhavet svacchandadehaś ca kaphadoṣaṃ nivārayet // GhS_1.60

[[iti śrī-gheraṇḍa-saṃhitāyāṃ gheraṇḍa-caṇḍa-saṃvāde ghaṭa-stha-yoge ṣaṭ-karma-sādhanaṃ nāma prathamo1padeśaḥ //1// ]]

āsanāni samastāni yāvanto jīvajantavaḥ
caturaśīti lakṣāṇi śivena kathitaṃ purā // GhS_2.1

teṣāṃ madhye viśiṣṭāni ṣoḍaśonaṃ śataṃ kṛtam
teṣāṃ madhye martyaloke dvātriṃśad āsanaṃ śubham // GhS_2.2

siddhaṃ padmaṃ tathā bhadraṃ muktaṃ vajraṃ ca svastikam
siṃhaṃ ca gomukhaṃ vīraṃ dhanurāsanam eva ca // GhS_2.3

mṛtaṃ guptaṃ tathā mātsyaṃ matsyendrāsanam eva ca
gorakṣaṃ paścimottānam utkaṭaṃ saṃkaṭaṃ tathā // GhS_2.4

mayūraṃ kukkuṭaṃ kūrmaṃ tathā uttānakūrmakam
uttānamaṇḍukaṃ vṛkṣaṃ maṇḍūkaṃ garuḍaṃ vṛṣam // GhS_2.5

śalabhaṃ makaraṃ coṣṭraṃ bhujaṃgaṃ ca yogāsanam
dvātriṃśad āsanāny eva martyaloke ca siddhidā // GhS_2.6

yonisthānakam aṅghrimūlaghaṭitaṃ saṃpīḍya gulphetaraṃ $
meḍhropary atha saṃnidhāya cibukaṃ kṛtvā hṛdi sthāpitam &
sthāṇuḥ saṃyamitendriyo 'caladṛśā paśyan bhruvor antare %
etan mokṣakapāṭabhedanakaraṃ siddhāsanaṃ procyate // GhS_2.7

vāmor ūpari dakṣiṇaṃ hi caraṇaṃ saṃsthāpya vāmaṃ tathā $
dakṣor ūpari paścimena vidhinā kṛtvā karābhyāṃ dṛḍham &
aṅguṣṭhau hṛdaye nidhāya cibukaṃ nāsāgram ālokayed %
etad vyādhivikāranāśanakaraṃ padmāsanaṃ procyate // GhS_2.8

gulphau ca vṛṣaṇasyādho vyutkrameṇa samāhitau
pādāṅguṣṭhau karābhyāṃ ca dhṛtvā ca pṛṣṭhadeśataḥ // GhS_2.9

jālaṃdharaṃ samāsādya nāsāgram avalokayet
bhadrāsanaṃ bhaved etat sarvavyādhivināśakam // GhS_2.10

pāyumūle vāmagulphaṃ dakṣagulphaṃ tathopari
śirogrīvāsame kāye muktāsanaṃ tu siddhidam // GhS_2.11

jaṅghayor vajravat kṛtvā gudapārśve padāv ubhau
vajrāsanaṃ bhaved etad yogināṃ siddhidāyakam // GhS_2.12

jānūrvor antare kṛtvā yogī pādatale ubhe
ṛjukāyaḥ samāsīnaḥ svastikaṃ tat pracakṣate // GhS_2.13

gulphau ca vṛṣaṇasyādho vyutkrameṇordhvatāṃ gatau
citimūlau bhūmisaṃsthau karau ca jānunopari // GhS_2.14

vyāttavaktro jalaṃdhreṇa nāsāgram avalokayet
siṃhāsanaṃ bhaved etat sarvavyādhivināśakam // GhS_2.15

pādau bhūmau ca saṃsthāpya pṛṣṭhapārśve niveśayet
sthirakāyaṃ samāsādya gomukhaṃ gomukhākṛti // GhS_2.16

ekapādam athaikasmin vinyased ūrusaṃsthitam
itarasmiṃs tathā paścād vīrāsanam itīritam // GhS_2.17

prasārya pādau bhuvi daṇḍarūpau $
karau ca pṛṣṭhaṃ dhṛtapādayugmam &
kṛtvā dhanustulyavivartitāṅgaṃ %
nigadyate vai dhanurāsanaṃ tat // GhS_2.18

uttānaṃ śavavad bhūmau śayānaṃ tu śavāsanam
śavāsanaṃ śramaharaṃ cittaviśrāntikāraṇam // GhS_2.19

jānūrvor antare pādau kṛtvā pādau ca gopayet
pādaupari ca saṃsthāpya gudaṃ guptāsanaṃ viduḥ // GhS_2.20

muktapadmāsanaṃ kṛtvā uttānaśayanaṃ caret
kūrparābhyāṃ śiro veṣṭya matsyāsanaṃ tu rogahā // GhS_2.21

udare paścimaṃ tānaṃ kṛtvā tiṣṭhati yatnataḥ
namrāṅgaṃ vāmapadaṃ hi dakṣajānūpari nyaset // GhS_2.22

tatra yāmyaṃ kūrparaṃ ca yāmyakare ca vaktrakam
bhruvor madhye gatā dṛṣṭiḥ pīṭhaṃ matsyendram ucyate // GhS_2.23

jānūrvor antare pādau uttānau vyaktasaṃsthitau
gulphau cācchādya hastābhyām uttānābhyaṃ prayatnataḥ // GhS_2.24

kaṇṭhasaṃkocanaṃ kṛtvā nāsāgram avalokayet
gorakṣāsanam ity āhur yogināṃ siddhikāraṇam // GhS_2.25

prasārya pādau bhuvi daṇḍarūpau $
saṃnyastabhālaṃ citiyugmamadhye &
yatnena pādau ca dhṛtau karābhyāṃ %
yogendrapīṭhaṃ paścimatānam āhuḥ // GhS_2.26

aṅguṣṭhābhyām avaṣṭabhya dharāṃ gulphau ca khe gatau
tatropari gudaṃ nyased vijñeyam utkaṭāsanam // GhS_2.27

vāmapādaciter mūlaṃ saṃnyasya dharaṇītale
pādadaṇḍena yāmyena veṣṭayed vāmapādakam
jānuyugme karayugmam etat saṃkaṭam āsanam // GhS_2.28

dharām avaṣṭabhya karadvayābhyāṃ $
tat kūrpare sthāpitanābhipārśvam &
uccāsane daṇḍavad utthitaḥ khe %
mayūram etat pravadanti pīṭham // GhS_2.29

bahukadaśanabhuktaṃ bhasma kuryād aśeṣaṃ $
janayati jaṭharāgniṃ jārayet kālakūṭam &
harati sakalarogān āśu gulmajvarādīn %
bhavati vigatadoṣaṃ hy āsanaṃ śrīmayūram // GhS_2.30

padmāsanaṃ samāsādya jānūrvor antare karau
kūrparābhyāṃ samāsīno mañcasthaḥ kukkuṭāsanam // GhS_2.31

gulphau ca vṛṣaṇasyādho vyutkrameṇa samāhitau
ṛjukāyaśirogrīvaṃ kūrmāsanam itīritam // GhS_2.32

kukkuṭāsanabandhasthaṃ karābhyāṃ dhṛtakandharam
khagakūrmavad uttānam etad uttānakūrmakam // GhS_2.33

pādatalau pṛṣṭhadeśe aṅguṣṭhau dvau ca saṃspṛśet
jānuyugmaṃ puraskṛtya sādhayen maṇḍukāsanam // GhS_2.34

maṇḍūkāsanabandhasthaṃ kūrparābhyāṃ dhṛtaṃ śiraḥ
etad bhekavad uttānam etad uttānamaṇḍukam // GhS_2.35

vāmorumūladeśe ca yāmyaṃ pādaṃ nidhāya tu
tiṣṭhati vṛkṣavad bhūmau vṛkṣāsanam idaṃ viduḥ // GhS_2.36

jaṅghorubhyāṃ dharāṃ pīḍya sthirakāyo dvijānunā
jānūpari karayugmaṃ garuḍāsanam ucyate // GhS_2.37

yāmyagulphe pāyumūlaṃ vāmabhāge padetaram
viparītaṃ spṛśed bhūmiṃ vṛṣāsanam idaṃ bhavet // GhS_2.38

adhyāsya śete padayugmavakṣe $
bhūmim avaṣṭabhya karadvayābhyām &
pādau ca śūnye ca vitasti cordhvaṃ %
vadanti pīṭhaṃ śalabhaṃ munīndrāḥ // GhS_2.39

adhyāsya śete hṛdayaṃ nidhāya $
bhūmau ca pādau pravisāryamāṇau &
śiraś ca dhṛtvā karadaṇḍayugme %
dehāgnikāraṃ makarāsanaṃ tat // GhS_2.40

adhyāsya śete padayugmam astaṃ $
pṛṣṭhe nidhāyāpi dhṛtaṃ karābhyām &
ākuñcya samyag ghy udarāsyagaṇḍam %
uṣṭraṃ ca pīṭhaṃ yatayo vadanti // GhS_2.41

aṅguṣṭhanābhiparyantam adho bhūmau ca vinyaset
karatalābhyāṃ dharāṃ dhṛtvā ūrdhvaṃ śīrṣaṃ phaṇīva hi // GhS_2.42

dehāgnir vardhate nityaṃ sarvarogavināśanam
jāgarti bhujagī devī sādhanād bhujaṃgāsanam // GhS_2.43

uttānau caraṇau kṛtvā saṃsthāpya jānunopari
āsanopari saṃsthāpya uttānaṃ karayugmakam // GhS_2.44

pūrakair vāyum ākṛṣya nāsāgram avalokayet
yogāsanaṃ bhaved etad yogināṃ yogasādhane // GhS_2.45

[[iti śrī-gheraṇḍa-saṃhitāyāṃ gheraṇḍa-caṇḍa-saṃvāde ghata-stha-yogae āsana-prayogo nāma dvitīyo1padeśaḥ //2// ]]

mahāmudrā nabhomudrā uḍḍīyānaṃ jalaṃdharam
mūlabandhaṃ mahābandhaṃ mahāvedhaś ca khecarī // GhS_3.1

viparītakaraṇī yonir vajrolī śakticālanī
taḍāgī māṇḍukī mudrā śāṃbhavī pañcadhāraṇā // GhS_3.2

aśvinī pāśinī kākī mātaṅgī ca bhujaṃginī
pañcaviṃśatimudrāś ca siddhidā iha yoginām // GhS_3.3

mudrāṇāṃ paṭalaṃ devi kathitaṃ tava saṃnidhau
yena vijñātamātreṇa sarvasiddhiḥ prajāyate // GhS_3.4

gopanīyaṃ prayatnena na deyaṃ yasya kasyacit
prītidaṃ yogināṃ caiva durlabhaṃ marutām api // GhS_3.5

pāyumūlaṃ vāmagulphe saṃpīḍya dṛḍhayatnataḥ
yāmyapādaṃ prasāryātha karābhyāṃ dhṛtapadāṅguliḥ // GhS_3.6

kaṇṭhasaṃkocanaṃ kṛtvā bhruvor madhye nirīkṣayet
pūrakair vāyuṃ saṃpūrya mahāmudrā nigadyate // GhS_3.7

valitaṃ palitaṃ caiva jarāṃ mṛtyuṃ nivārayet
kṣayakāsaṃ gudāvartaṃ plīhājīrṇaṃ jvaraṃ tathā
nāśayet sarvarogāṃś ca mahāmudrābhisevanāt // GhS_3.8

yatra yatra sthito yogī sarvakāryeṣu sarvadā
ūrdhvajihvaḥ sthiro bhūtvā dhārayet pavanaṃ sadā
nabhomudrā bhaved eṣā yogināṃ roganāśinī // GhS_3.9

udare paścimaṃ tānaṃ nābher ūrdhvaṃ tu kārayet
uḍḍīnaṃ kurute yasmād aviśrāntaṃ mahākhagaḥ
uḍḍīyānaṃ tv asau bandho mṛtyumātaṃgakesarī // GhS_3.10

samagrād bandhanād dhy etad uḍḍīyānaṃ viśiṣyate
uḍḍīyāne samabhyaste muktiḥ svābhāvikī bhavet // GhS_3.11

kaṇṭhasaṃkocanaṃ kṛtvā cibukaṃ hṛdaye nyaset
jālaṃdhare kṛte bandhe ṣoḍaśādhārabandhanam
jālaṃdharamahāmudrā mṛtyoś ca kṣayakāriṇī // GhS_3.12

siddhaṃ jālaṃdharaṃ bandhaṃ yogināṃ siddhidāyakam
ṣaṇmāsam abhyased yo hi sa siddho nātra saṃśayaḥ // GhS_3.13

pārṣṇinā vāmapādasya yonim ākuñcayet tataḥ
nābhigranthiṃ merudaṇḍe saṃpīḍya yatnataḥ sudhīḥ // GhS_3.14

meḍhraṃ dakṣiṇagulphena dṛḍhabandhaṃ samācaret
nābher ūrdhvam adhaś cāpi tānaṃ kuryāt prayatnataḥ
jarāvināśinī mudrā mūlabandho nigadyate // GhS_3.15

saṃsārasāgaraṃ tartum abhilaṣati yaḥ pumān
virale sugupto bhūtvā mudrām etāṃ samabhyaset // GhS_3.16

abhyāsād bandhanasyāsya marutsiddhir bhaved dhruvam
sādhayed yatnatas tarhi maunī tu vijitālasaḥ // GhS_3.17

vāmapādasya gulphena pāyumūlaṃ nirodhayet
dakṣapādena tad gulphaṃ saṃpīḍya yatnataḥ sudhīḥ // GhS_3.18

śanaiḥ śanaiś cālayet pārṣṇiṃ yonim ākuñcayec chanaiḥ
jālaṃdhare dhārayet prāṇaṃ mahābandho nigadyate // GhS_3.19

mahābandhaḥ paro bandho jarāmaraṇanāśanaḥ
prasādād asya bandhasya sādhayet sarvavāñchitam // GhS_3.20

rūpayauvanalāvaṇyaṃ nārīṇāṃ puruṣaṃ vinā
mūlabandhamahābandhau mahāvedhaṃ vinā tathā // GhS_3.21

mahābandhaṃ samāsādya uḍḍānakumbhakaṃ caret
mahāvedhaḥ samākhyāto yogināṃ siddhidāyakaḥ // GhS_3.22

mahābandhamūlabandhau mahāvedhasamanvitau
pratyahaṃ kurute yas tu sa yogī yogavittamaḥ // GhS_3.23

na mṛtyuto bhayaṃ tasya na jarā tasya vidyate
gopanīyaḥ prayatnena vedho yaṃ yogipuṃgavaiḥ // GhS_3.24

jihvādho nāḍīṃ saṃchitya rasanāṃ cālayet sadā
dohayen navanītena lauhayantreṇa karṣayet // GhS_3.25

evaṃ nityaṃ samabhyāsāl lambikā dīrghatāṃ vrajet
yāvad gacched bhruvor madhye tadā sidhyati khecarī // GhS_3.26

rasanāṃ tālumadhye tu śanaiḥ śanaiḥ praveśayet
kapālakuhare jihvā praviṣṭā viparītagā
bhruvor madhye gatā dṛṣṭir mudrā bhavati khecarī // GhS_3.27

na ca mūrcchā kṣudhā tṛṣṇā naivālasyaṃ prajāyate
na ca rogo jarā mṛtyur devadehaṃ prapadyate // GhS_3.28

na cāgnir dahate gātraṃ na śoṣayati mārutaḥ
na dehaṃ kledayanty āpo daṃśayen na bhujaṃgamaḥ // GhS_3.29

lāvaṇyaṃ ca bhaved gātre samādhir jāyate dhruvam
kapālavaktrasaṃyoge rasanā rasam āpnuyāt // GhS_3.30

nānāvidhisamudbhūtam ānandaṃ ca dine dine
ādau lavaṇakṣāraṃ ca tatas tiktakaṣāyakam // GhS_3.31

navanītaṃ ghṛtaṃ kṣīraṃ dadhitakramadhūni ca
drākṣārasaṃ ca pīyūṣaṃ jāyate rasanodakam // GhS_3.32

nābhimūle vaset sūryas tālumūle ca candramāḥ
amṛtaṃ grasate sūryas tato mṛtyuvaśo naraḥ // GhS_3.33

ūrdhvaṃ ca yojayet sūryaṃ candraṃ ca adha ānayet
viparītakarī mudrā sarvatantreṣu gopitā // GhS_3.34

bhūmau śiraś ca saṃsthāpya karayugmaṃ samāhitaḥ
ūrdhvapādaḥ sthiro bhūtvā viparītakarī matā // GhS_3.35

mudreyaṃ sādhayen nityaṃ jarāṃ mṛtyuṃ ca nāśayet
sa siddhaḥ sarvalokeṣu pralaye 'pi na sīdati // GhS_3.36

siddhāsanaṃ samāsādya karṇākṣināsikāmukham
aṅguṣṭhatarjanīmadhyānāmādibhiś ca dhārayet // GhS_3.37

kākībhiḥ prāṇaṃ saṃkṛṣya apāne yojayet tataḥ
ṣaṭ cakrāṇi kramād dhṛtvā huṃhaṃsamanunā sudhīḥ // GhS_3.38

caitanyam ānayed devīṃ nidritā yā bhujaṃginī
jīvena sahitāṃ śaktiṃ samutthāpya parāmbuje // GhS_3.39

śaktimayaṃ svayaṃ bhūtvā paraṃ śivena saṃgamam
nānāsukhaṃ vihāraṃ ca cintayet paramaṃ sukham // GhS_3.40

śivaśaktisamāyogād ekāntaṃ bhuvi bhāvayet
ānandamānaso bhūtvā ahaṃ brahmeti saṃbhavet // GhS_3.41

yonimudrā parā gopyā devānām api durlabhā
sakṛttadbhāvasaṃsiddhaḥ samādhisthaḥ sa eva hi // GhS_3.42

brahmahā bhrūṇahā caiva surāpo gurutalpagaḥ
etaiḥ pāpair na lipyate yonimudrānibandhanāt // GhS_3.43

yāni pāpāni ghorāṇi upapāpāni yāni ca
tāni sarvāṇi naśyanti yonimudrānibandhanāt
tasmād abhyasanaṃ kuryād yadi muktiṃ samicchati // GhS_3.44

dharām avaṣṭabhya karadvayābhyām $
ūrdhvaṃ kṣipet pādayugaṃ śiraḥ khe &
śaktiprabodhāya cirajīvanāya %
vajrolimudrāṃ munayo vadanti // GhS_3.45

ayaṃ yogo yogaśreṣṭho yogināṃ muktikāraṇam
ayaṃ hitaprado yogo yogināṃ siddhidāyakaḥ // GhS_3.46

etad yogaprasādena bindusiddhir bhaved dhruvam
siddhe bindau mahāyatne kiṃ na sidhyati bhūtale // GhS_3.47

bhogena mahatā yukto yadi mudrāṃ samācaret
tathāpi sakalā siddhis tasya bhavati niścitam // GhS_3.48

mūlādhāre ātmaśaktiḥ kuṇḍalī paradevatā
śayitā bhujagākārā sārdhatrivalayānvitā // GhS_3.49

yāvat sā nidritā dehe tāvaj jīvaḥ paśur yathā
jñānaṃ na jāyate tāvat koṭiyogaṃ samabhyaset // GhS_3.50

udghāṭayet kavāṭaṃ ca yathā kuñcikayā haṭhāt
kuṇḍalinyāḥ prabodhena brahmadvāraṃ vibhedayet // GhS_3.51

nābhiṃ bṛhadveṣṭanaṃ ca na ca nagnaṃ bahiḥ sthitam
gopanīyagṛhe sthitvā śakticālanam abhyaset // GhS_3.52

vitastipramitaṃ dīrghaṃ vistāre caturaṅgulam
mṛdulaṃ dhavalaṃ sūkṣmaveṣṭanāmbaralakṣaṇam
evam ambaram uktaṃ ca kaṭisūtreṇa yojayet // GhS_3.53

bhāsmanā gātrasaṃliptaṃ siddhāsanaṃ samācaret
nāsābhyāṃ prāṇam ākṛṣya apāne yojayed balāt // GhS_3.54

tāvad ākuñcayed guhyaṃ śanair aśvinimudrayā
yāvad gacchet suṣumṇāyāṃ vāyuḥ prakāśayed dhaṭhāt // GhS_3.55

tāvad vāyuprabhedena kumbhikā ca bhujaṃginī
baddhaśvāsas tato bhūtvā ca ūrdhvamātraṃ prapadyate
śabdadvayaṃ phalaikaṃ tu yonimudrāṃ ca cālayet // GhS_3.56

vinā śakticālanena yonimudrā na sidhyati
ādau cālanam abhyasya yonimudrāṃ samabhyaset // GhS_3.57

iti te kathitaṃ caṇḍa prakāraṃ śakticālanam
gopanīyaṃ prayatnena dine dine samabhyaset // GhS_3.58

mudreyaṃ paramā gopyā jarāmaraṇanāśinī
tasmād abhyasanaṃ kāryaṃ yogibhiḥ siddhikāṅkṣibhiḥ // GhS_3.59

nityaṃ yo 'bhyasate yogī siddhis tasya kare sthitā
tasya vigrahasiddhiḥ syād rogāṇāṃ saṃkṣayo bhavet // GhS_3.60

udare paścimaṃ tānaṃ kṛtvā ca taḍāgākṛti
taḍāgī sā parā mudrā jarāmṛtyuvināśinī // GhS_3.61

mukhaṃ saṃmudritaṃ kṛtvā jihvāmūlaṃ pracālayet
śanair grased amṛtaṃ tan māṇḍukīṃ mudrikāṃ viduḥ // GhS_3.62

valitaṃ palitaṃ naiva jāyate nityayauvanam
na keśe jāyate pāko yaḥ kuryān nitya māṇḍukīm // GhS_3.63

netrāñjanaṃ samālokya ātmārāmaṃ nirīkṣayet
sā bhavec chāṃbhavī mudrā sarvatantreṣu gopitā // GhS_3.64

vedaśāstrapurāṇāni sāmānyagaṇikā iva
iyaṃ tu śāṃbhavī mudrā guptā kulavadhūr iva // GhS_3.65

sa eva ādināthaś ca sa ca nārāyaṇaḥ svayam
sa ca brahmā sṛṣṭikārī yo mudrāṃ vetti śāṃbhavīm // GhS_3.66

satyaṃ satyaṃ punaḥ satyaṃ satyam uktaṃ maheśvara
śāṃbhavīṃ yo vijānīyāt sa ca brahma na cānyathā // GhS_3.67

kathitā śāṃbhavī mudrā śṛṇuṣva pañcadhāraṇām
dhāraṇāni samāsādya kiṃ na sidhyati bhūtale // GhS_3.68

anena naradehena svargeṣu gamanāgamam
manogatir bhavet tasya khecaratvaṃ na cānyathā // GhS_3.69

yat tattvaṃ haritāladeśaracitaṃ bhaumaṃ lakārānvitaṃ $
vedāsraṃ kamalāsanena sahitaṃ kṛtvā hṛdi sthāyinam &
prāṇaṃ tatra vinīya pañcaghaṭikāś cittānvitaṃ dhārayed %
eṣā stambhakarī sadā kṣitijayaṃ kuryād adhodhāraṇā // GhS_3.70

pārthivīdhāraṇāmudrāṃ yaḥ karoti ca nityaśaḥ
mṛtyuṃjayaḥ svayaṃ so 'pi sa siddho vicared bhuvi // GhS_3.71

śaṅkhendupratimaṃ ca kundadhavalaṃ tattvaṃ kilālaṃ śubhaṃ $
tat pīyūṣavakārabījasahitaṃ yuktaṃ sadā viṣṇunā &
prāṇaṃ tatra vinīya pañcaghaṭikāś cittānvitaṃ dhārayed %
eṣā duḥsahatāpapāpahariṇī syād āmbhasī dhāraṇā // GhS_3.72

āmbhasīṃ paramāṃ mudrāṃ yo jānāti sa yogavit
jale ca gabhīre ghore maraṇaṃ tasya no bhavet // GhS_3.73

iyaṃ tu paramā mudrā gopanīyā prayatnataḥ
prakāśāt siddhihāniḥ syāt satyaṃ vacmi ca tattvataḥ // GhS_3.74

yan nābhisthitam indra=gopasadṛśaṃ bījatrikoṇānvitaṃ $
tattvaṃ tejamayaṃ pradīptam aruṇaṃ rudreṇa yat siddhidam &
prāṇaṃ tatra vinīya pañcaghaṭikāś cittānvitaṃ dhārayed %
eṣā kālagabhīrabhītiharaṇī vaiśvānarī dhāraṇā // GhS_3.75

pradīpte jvalite vahnau yadi patati sādhakaḥ
etanmudrāprasādena sa jīvati na mṛtyubhāk // GhS_3.76

yad bhinnāñjanapuñjasaṃnibham idaṃ dhūmrāvabhāsaṃ paraṃ $
tattvaṃ sattvamayaṃ yakārasahitaṃ yatreśvaro devatā &
prāṇaṃ tatra vinīya pañcaghaṭikāś cittānvitaṃ dhārayed %
eṣā khe gamanaṃ karoti yamināṃ syād vāyavī dhāraṇā // GhS_3.77

iyaṃ tu paramā mudrā jarāmṛtyuvināśinī
vāyunā mriyate nāpi khe ca gatipradāyinī // GhS_3.78

śaṭhāya bhaktihīnāya na deyā yasya kasyacit
datte ca siddhihāniḥ syāt satyaṃ vacmi ca caṇḍa te // GhS_3.79

yat sindhau varaśuddhavārisadṛśaṃ vyomaṃ paraṃ bhāsitaṃ $
tattvaṃ devasadāśivena sahitaṃ bījaṃ hakārānvitam &
prāṇaṃ tatra vinīya pañcaghaṭikāś cittānvitaṃ dhārayed %
eṣā mokṣakavāṭabhedanakarī tu syān nabhodhāraṇā // GhS_3.80

ākāśīdhāraṇāṃ mudrāṃ yo vetti sa ca yogavit
na mṛtyur jāyate tasya pralaye nāvasīdati // GhS_3.81

ākuñcayed gudadvāraṃ prakāśayet punaḥ punaḥ
sā bhaved aśvinī mudrā śaktiprabodhakāriṇī // GhS_3.82

aśvinī paramā mudrā guhyarogavināśinī
balapuṣṭikarī caiva akālamaraṇaṃ haret // GhS_3.83

kaṇṭhapṛṣṭe kṣipet pādau pāśavad dṛḍhabandhanam
sā eva pāśinī mudrā śaktiprabodhakāriṇī // GhS_3.84

pāśinī mahatī mudrā balapuṣṭividhāyinī
sādhanīyā prayatnena sādhakaiḥ siddhikāṅkṣibhiḥ // GhS_3.85

kākacañcuvad āsyena pibed vāyuṃ śanaiḥ śanaiḥ
kākī mudrā bhaved eṣā sarvarogavināśinī // GhS_3.86

kākīmudrā parā mudrā sarvatantreṣu gopitā
asyāḥ prasādamātreṇa na rogī kākavad bhavet // GhS_3.87

kaṇṭhamagnajale sthitvā nāsābhyāṃ jalam āharet
mukhān nirgamayet paścāt punar vaktreṇa cāharet // GhS_3.88

nāsābhyāṃ recayet paścāt kuryād evaṃ punaḥ punaḥ
mātaṅginī parā mudrā jarāmṛtyuvināśinī // GhS_3.89

virale nirjane deśe sthitvā caikāgramānasaḥ
kuryān mātaṅginīṃ mudrāṃ mātaṅga iva jāyate // GhS_3.90

yatra yatra sthito yogī sukham atyantam aśnute
tasmāt sarvaprayatnena sādhayen mudrikāṃ parām // GhS_3.91

vaktraṃ kiṃcitsuprasārya cālinaṃ galayā pibet
sā bhaved bhujagī mudrā jarāmṛtyuvināśinī // GhS_3.92

yāvac ca udare rogam ajīrṇādi viśeṣataḥ
tat sarvaṃ nāśayed āśu yatra mudrā bhujaṃginī // GhS_3.93

idaṃ tu mudrāpaṭalaṃ kathitaṃ caṇḍa te śubham
vallabhaṃ sarvasiddhānāṃ jarāmaraṇanāśanam // GhS_3.94

śaṭhāya bhaktihīnāya na deyaṃ yasya kasyacit
gopanīyaṃ prayatnena durlabhaṃ marutām api // GhS_3.95

ṛjave śāntacittāya gurubhaktiparāya ca
kulīnāya pradātavyaṃ bhogamuktipradāyakam // GhS_3.96

mudrāṇāṃ paṭalaṃ hy etat sarvavyādhivināśanam
nityam abhyāsaśīlasya jaṭharāgnivivardhanam // GhS_3.97

na tasya jāyate mṛtyur nāsya jarādikaṃ tathā
nāgnijalabhayaṃ tasya vāyor api kuto bhayam // GhS_3.98

kāsaḥ śvāsaḥ plīhā kuṣṭhaṃ śleṣmarogāś ca viṃśatiḥ
mudrāṇāṃ sādhanāc caiva vinaśyanti na saṃśayaḥ // GhS_3.99

bahunā kim ihoktena sāraṃ vacmi ca caṇḍa te
nāsti mudrāsamaṃ kiṃcit siddhidaṃ kṣitimaṇḍale // GhS_3.100

[[iti śrī-gheraṇḍa-saṃhitāyāṃ gheraṇḍa-caṇḍa-saṃvāde ghaṭa-stha-yoga-prakaraṇe mudrā-prayogo nāma tṛtīyo1padeśaḥ //3// ]]

athātaḥ saṃpravakṣyāmi pratyāhārakam uttamam
yasya vijñānamātreṇa kāmādiripunāśanam // GhS_4.1

yato yato niścarati manaś cañcalam asthiram
tatas tato niyamyaitad ātmany eva vaśaṃ nayet // GhS_4.2

yatra yatra gatā dṛṣṭir manas tatra pragacchati
tataḥ pratyāhared etad ātmany eva vaśaṃ nayet // GhS_4.3

puraskāraṃ tiraskāraṃ suśrāvyaṃ vā bhayānakam
manas tasmān niyamyaitad ātmany eva vaśaṃ nayet // GhS_4.4

śītaṃ vāpi tathā coṣṇaṃ yan manaḥsparśayogataḥ
tasmāt pratyāhared etad ātmany eva vaśaṃ nayet // GhS_4.5

sugandhe vāpi durgandhe ghrāṇeṣu jāyate manaḥ
tasmāt pratyāhared etad ātmany eva vaśaṃ nayet // GhS_4.6

madhurāmlakatiktādirasaṃ gataṃ yadā manaḥ
tasmāt pratyāhared etad ātmany eva vaśaṃ nayet // GhS_4.7

śabdādiṣv anuraktāni nigṛhyākṣāṇi yogavit
kuryāc cittānucārīṇi pratyāhāraparāyaṇaḥ // GhS_4.8

vaśyatā paramā tena jāyate 'ticalātmanām
indriyāṇām avaśyais tair na yogī yogasādhakaḥ // GhS_4.9

prāṇāyāmair dahed doṣān dhāraṇābhiś ca kilbiṣam
pratyāhāreṇa viṣayān dhyānenānīśvarān guṇān // GhS_4.10

yathā parvatadhātūnāṃ doṣā dahyanti dhāmyatām
tathendriyakṛtā doṣā dahyante prāṇanigrahāt // GhS_4.11

samaḥ samāsano bhūtvā saṃhṛtya caraṇāv ubhau
saṃvṛtāsyas tathaivorū samyag viṣṭabhya cāgrataḥ // GhS_4.12

pārṣṇibhyāṃ liṅgavṛṣaṇāv aspṛśan prayataḥ sthitaḥ
kiṃcidunnāmitaśirā dantair dantān na saṃspṛśet
saṃpaśyan nāsikāgraṃ svaṃ diśaś cānavalokayan // GhS_4.13

rajasā tamaso vṛttiṃ sattvena rajasas tathā
saṃchādya nirmale sattve sthito yuñjīta yogavit // GhS_4.14

indriyāṇīndriyārthebhyaḥ prāṇādīn mana eva ca
nigṛhya samavāyena pratyāhāram upakramet // GhS_4.15

yas tu pratyāharet kāmān sarvāṅgān īva kacchapaḥ
sadātmaratir ekasthaḥ paśyaty ātmānam ātmani // GhS_4.16

sa bāhyābhyantaraṃ śaucaṃ niṣpādyākaṇṭhanābhitaḥ
pūrayitvā budho dehaṃ pratyāhāram upakramet // GhS_4.17

tathā vai yogayuktasya yogino niyatātmanaḥ
(sarve doṣāḥ praṇaśyanti svasthaś caivopajāyate) // GhS_4.18

[[iti śrī-gheraṇḍa-saṃhitāyāṃ gheraṇḍa-caṇḍa-saṃvāde ghaṭa-stha-yoge pratyāhāra-prayogo nāma caturtho1padeśaḥ //4// ]]

athātaḥ saṃpravakṣyāmi prāṇāyāmasya yadvidhim
yasya sādhanamātreṇa devatulyo bhaven naraḥ // GhS_5.1

ādau sthānaṃ tathā kālaṃ mitāhāraṃ tathāparam
nāḍīśuddhiṃ tataḥ paścāt prāṇāyāmaṃ ca sādhayet // GhS_5.2

dūradeśe tathāraṇye rājadhānyāṃ janāntike
yogārambhaṃ na kurvīta kṛtaś cet siddhihā bhavet // GhS_5.3

aviśvāsaṃ dūradeśe araṇye bhakṣavarjitam
lokāraṇye prakāśaś ca tasmāt trīṇi vivarjayet // GhS_5.4

sudeśe dhārmike rājye subhikṣe nirupadrave
tatraikaṃ kuṭiraṃ kṛtvā prācīraiḥ pariveṣṭayet // GhS_5.5

vāpīkūpataḍāgaṃ ca prācīramadhyavarti ca
nātyuccaṃ nātinīcaṃ vā kuṭiraṃ kīṭavarjitam // GhS_5.6

samyaggomayaliptaṃ ca kuṭiraṃ randhravarjitam
evaṃ sthāne hi gupte ca prāṇāyāmaṃ samabhyaset // GhS_5.7

hemante śiśire grīṣme varṣāyāṃ ca ṛtau tathā
yogārambhaṃ na kurvīta kṛte yogo hi rogadaḥ // GhS_5.8

vasante śaradi proktaṃ yogārambhaṃ samācaret
tadā yogo bhavet siddho rogān mukto bhaved dhruvam // GhS_5.9

caitrādiphālgunānte ca māghādiphālgunāntike
dvau dvau māsau ṛtubhāgau anubhāvaś catuś catuḥ // GhS_5.10

vasantaś caitravaiśākhau jyeṣṭhāṣāḍhau ca grīṣmakau
varṣā śrāvaṇabhādrābhyāṃ śarad āśvinakārtikau
mārgapauṣau ca hemantaḥ śiśiro māghaphālgunau // GhS_5.11

anubhāvaṃ pravakṣyāmi ṛtūnāṃ ca yathoditam
māghādimādhavānte hi vasantānubhavaś catuḥ // GhS_5.12

caitrādi cāṣāḍhāntaṃ ca grīṣmaś cānubhavaś catuḥ
āṣāḍhādi cāśvināntaṃ varṣā cānubhavaś catuḥ // GhS_5.13

bhādrādi mārgaśīrṣāntaṃ śarado 'nubhavaś catuḥ
kārtikādimāghamāsāntaṃ hemantānubhavaś catuḥ
mārgādīṃś caturo māsāñ śiśirānubhavaṃ viduḥ // GhS_5.14

vasante vāpi śaradi yogārambhaṃ tu samācaret
tadā yogo bhavet siddho vināyāsena kathyate // GhS_5.15

mitāhāraṃ vinā yas tu yogārambhaṃ tu kārayet
nānārogo bhavet tasya kiṃcid yogo na sidhyati // GhS_5.16

śālyannaṃ yavapiṇḍaṃ vā godhūmapiṇḍakaṃ tathā
mudgaṃ māṣacaṇakādi śubhraṃ ca tuṣavarjitam // GhS_5.17

paṭolaṃ panasaṃ mānaṃ kakkolaṃ ca śukāśakam
drāḍhikāṃ karkaṭīṃ rambhāṃ ḍumbarīṃ kaṇṭakaṇṭakam // GhS_5.18

āmarambhāṃ bālarambhāṃ rambhādaṇḍaṃ ca mūlakam
vārtākīṃ mūlakam ṛddhiṃ yogī bhakṣaṇam ācaret // GhS_5.19

bālaśākaṃ kāla śākaṃ tathā paṭolapatrakam
pañcaśākaṃ praśaṃsīyād vāstūkaṃ hilamocikāṃ // GhS_5.20

śuddhaṃ sumadhuraṃ snigdham udarārdhavivarjitam
bhujyate surasaṃprītyā [surasaṃ prityā] mitāhāram imaṃ viduḥ // GhS_5.21

annena pūrayed ardhaṃ toyena tu tṛtīyakam
udarasya turīyāṃśaṃ saṃrakṣed vāyucāraṇe // GhS_5.22

kaṭv amlaṃ lavaṇaṃ tiktaṃ bhṛṣṭaṃ ca dadhi takrakam
śākotkaṭaṃ tathā madyaṃ tālaṃ ca panasaṃ tathā // GhS_5.23

kulatthaṃ masūraṃ pāṇḍuṃ kūṣmāṇḍaṃ śākadaṇḍakam
tumbīkolakapitthaṃ ca kaṇṭabilvaṃ palāśakam // GhS_5.24

kadambaṃ jambīraṃ bimbaṃ lakucaṃ laśunaṃ viṣam
kāmaraṅgaṃ piyālaṃ ca hiṅguśālmalikemukam // GhS_5.25

yogārambhe varjayec ca pathastrīvahnisevanam // GhS_5.26

navanītaṃ ghṛtaṃ kṣīraṃ guḍaṃ śarkarādi cekṣavaṃ
pakvarambhāṃ nārikelaṃ dāḍimbam aśivāsavam
drākṣāṃ tu lavalīṃ dhātrīṃ rasam amlavivarjitam // GhS_5.27

elājātilavaṅgaṃ ca pauruṣaṃ jambujāmbalam
harītakīṃ kharjūraṃ ca yogī bhakṣaṇam ācaret // GhS_5.28

laghupākaṃ priyaṃ snigdhaṃ tathā dhātuprapoṣaṇam
manoabhilaṣitaṃ yogyaṃ yogī bhojanam ācaret // GhS_5.29

kāṭhinyaṃ duritaṃ pūtim uṣṇaṃ paryuṣitaṃ tathā
atiśītaṃ cāti coṣṇaṃ bhakṣyaṃ yogī vivarjayet // GhS_5.30

prātaḥsnānopavāsādikāyakleśavidhiṃ tathā
ekāhāraṃ nirāhāraṃ yāmānte ca na kārayet // GhS_5.31

evaṃvidhividhānena prāṇāyāmaṃ samācaret
ārambhe prathame kuryāt kṣīrādyaṃ nityabhojanam
madhyāhne caiva sāyāhne bhojanadvayam ācaret // GhS_5.32

kuśāsane mṛgājine vyāghrājine ca kambale
sthūlāsane samāsīnaḥ prāṅmukho vāpyudaṅmukhaḥ
nāḍīśuddhiṃ samāsādya prāṇāyāmaṃ samabhyaset // GhS_5.33

nāḍīśuddhiṃ kathaṃ kuryān nāḍīśuddhis tu kīdṛśī
tat sarvaṃ śrotum icchāmi tad vadasva dayānidhe // GhS_5.34

malākulāsu nāḍīṣu māruto naiva gacchati
prāṇāyāmaḥ kathaṃ sidhyet tattvajñānaṃ kathaṃ bhavet
tasmād ādau naḍīśuddhiṃ prāṇāyāmaṃ tato 'bhyaset // GhS_5.35

nāḍīśuddhir dvidhā proktā samanur nirmanus tathā
bījena samanuṃ kuryān nirmanuṃ dhautikarmaṇi // GhS_5.36

dhautikarma purā proktaṃ ṣaṭkarmasādhane yathā
śṛṇuṣva samanuṃ caṇḍa nāḍīśuddhir yathā bhavet // GhS_5.37

upaviśyāsane yogī padmāsanaṃ samācaret
gurvādinyāsanaṃ kṛtvā yathaiva gurubhāṣitam
nāḍīśuddhiṃ prakurvīta prāṇāyāmaviśuddhaye // GhS_5.38

vāyubījaṃ tato dhyātvā dhūmravarṇaṃ satejasam
candreṇa pūrayed vāyuṃ bījaṃ ṣoḍaśakaiḥ sudhīḥ // GhS_5.39

catuḥṣaṣṭyā mātrayā ca kumbhakenaiva dhārayet
dvātriṃśanmātrayā vāyuṃ sūryanāḍyā ca recayet // GhS_5.40

nābhimūlād vahnim utthāpya dhyāyet tejo vanīyutam
vahnibījaṃ ṣoḍaśena sūryanāḍyā ca pūrayet // GhS_5.41

catuḥṣaṣṭyā mātrayā ca kumbhakenaiva dhārayet
dvātriṃśanmātrayā vāyuṃ śaśināḍyā ca recayet // GhS_5.42

nāsāgre śaśadhṛg bimbaṃ dhyātvā jyotsnāsamanvitam
ṭhaṃ bījaṃ ṣoḍaśenaiva iḍayā pūrayen marut // GhS_5.43

catuḥṣaṣṭyā mātrayā ca [kumbhakenaiva] dhārayet
amṛtaplāvitaṃ dhyātvā prāṇāyāmaṃ samabhyaset // GhS_5.44

[vaṃ bījaṃ śoḍaśenaiva sūryanāḍyā ca pūrayet]
dvātriṃśena lakāreṇa dṛḍhaṃ bhāvyaṃ virecayet // GhS_5.45

evaṃvidhāṃ nāḍīśuddhiṃ kṛtvā nāḍīṃ viśodhayet
dṛḍho bhūtvāsanaṃ kṛtvā prāṇāyāmaṃ samācaret // GhS_5.46

sahitaḥ sūryabhedaś ca ujjāyī śītalī tathā
bhastrikā bhrāmarī mūrcchā kevalī cāṣṭa kumbhikāḥ // GhS_5.47

sahitau dvividhau proktau prāṇāyāmaṃ samācaret
sagarbho bījam uccārya nirgarbho bījavarjitaḥ
prāṇāyāmaṃ sagarbhaṃ ca prathamaṃ kathayāmi te // GhS_5.48

sukhāsane copaviśya prāṅmukho vāpy udaṅmukhaḥ
dhyāyed vidhiṃ rajoguṇaṃ raktavarṇam avarṇakam // GhS_5.49

iḍayā pūrayed vāyuṃ mātrayā ṣoḍaśaiḥ sudhīḥ
pūrakānte kumbhakādye kartavyas tūḍḍiyānakaḥ // GhS_5.50

sattvamayaṃ hariṃ dhyātvā ukāraiḥ śuklavarṇakaiḥ
catuḥṣaṣṭyā ca mātrayā anilaṃ kumbhakaṃ caret
kumbhakānte recakādye kartavyaṃ ca jālaṃdharam // GhS_5.51

rudraṃ tamoguṇaṃ dhyātvā makāraiḥ kṛṣṇavarṇakaiḥ
dvātriṃśanmātrayā caiva recayed vidhinā punaḥ // GhS_5.52

punaḥ piṅgalayāpūrya kumbhakenaiva dhārayet
iḍayā recayet paścāt tadbījena krameṇa tu // GhS_5.53

anulomavilomena vāraṃ vāraṃ ca sādhayet
pūrakānte kumbhakādye dhṛtaṃ nāsāpuṭadvayam
kaniṣṭhānāmikāṅguṣṭhais tarjanīmadhyame vinā // GhS_5.54

prāṇāyāmaṃ nigarbhaṃ tu vinā bījena jāyate
vāmajānūpari nyastavāmapāṇitalaṃ bhramet
mātrādiśataparyantaṃ pūrakumbhakarecanam // GhS_5.55

uttamā viṃśatir mātrā madhyamā ṣoḍaśī smṛtā
adhamā dvādaśī mātrā prāṇāyāmās tridhā smṛtāḥ // GhS_5.56

adhamāj jāyate gharmo merukampaś ca madhyamāt
uttamāc ca bhūmityāgas trividhaṃ siddhilakṣaṇam // GhS_5.57

prāṇāyāmāt khecaratvaṃ prāṇāyāmād roganāśanam
prāṇāyāmād bodhayec chaktiṃ prāṇāyāmān manonmanī
ānando jāyate citte prāṇāyāmī sukhī bhavet // GhS_5.58

kathitaṃ sahitaṃ kumbhaṃ sūryabhedanakaṃ śṛṇu
pūrayet sūryanāḍyā ca yathāśakti bahirmarut // GhS_5.59

dhārayed bahuyatnena kumbhakena jalaṃdharaiḥ
yāvat svedaṃ nakhakeśābhyāṃ tāvat kurvantu kumbhakam // GhS_5.60

prāṇo 'pānaḥ samānaś caudānavyānau ca vāyavaḥ
nāgaḥ kūrmaś ca kṛkaro devadatto dhanaṃjayaḥ // GhS_5.61

hṛdi prāṇo vahen nityam apāno gudamaṇḍale
samāno nābhideśe tu udānaḥ kaṇṭhamadhyagaḥ
vyāno vyāpya śarīre tu pradhānāḥ pañca vāyavaḥ // GhS_5.62

prāṇādyāḥ pañca vikhyātā nāgādyāḥ pañca vāyavaḥ
teṣām api ca pañcānāṃ sthānāni ca vadāmy aham // GhS_5.63

udgāre nāga ākhyātaḥ kūrmas tūnmīlane smṛtaḥ
kṛkaraḥ kṣuttṛṣe jñeyo devadatto vijṛmbhaṇe
na jahāti mṛte kvāpi sarvavyāpī dhanaṃjayaḥ // GhS_5.64

nāgo gṛhṇāti caitanyaṃ kūrmaś caiva nimeṣaṇam
kṣuttṛṣaṃ kṛkaraś caiva jṛmbhaṇaṃ caturthena tu
bhaved dhanaṃjayāc chabdaṃ kṣaṇamātraṃ na niḥsaret // GhS_5.65

sarvaṃ ca sūryakaṃ bhitvā nābhimūlāt samuddharet // GhS_5.66

iḍayā recayet paścād dhairyeṇākhaṇḍavegataḥ
punaḥ sūryeṇa cākṛṣya kumbhayitvā yathāvidhi // GhS_5.67

recayitvā sādhayet tu krameṇa ca punaḥ punaḥ
kumbhakaḥ sūryabhedas tu jarāmṛtyuvināśakaḥ // GhS_5.68

bodhayet kuṇḍalīṃ śaktiṃ dehānalavivardhanam
iti te kathitaṃ caṇḍa sūryabhedanam uttamam // GhS_5.69

nāsābhyāṃ vāyum ākṛṣya mukhamadhye ca dhārayet
hṛdgalābhyāṃ samākṛṣya vāyuṃ vaktreṇa dhārayet // GhS_5.70

mukhaṃ praphullaṃ saṃrakṣya kuryāj jālaṃdharaṃ tataḥ
āśakti kumbhakaṃ kṛtvā dhārayed avirodhataḥ // GhS_5.71

ujjāyīkumbhakaṃ kṛtvā sarvakāryāṇi sādhayet
na bhavet kapharogaś ca krūravāyur ajīrṇakam // GhS_5.72

āmavātaḥ kṣayaḥ kāso jvaraplīhā na jāyate
jarāmṛtyuvināśāya cojjāyīṃ sādhayen naraḥ // GhS_5.73

jihvayā vāyum ākṛṣya udare pūrayec chanaiḥ
kṣaṇaṃ ca kumbhakaṃ kṛtvā nāsābhyāṃ recayet punaḥ // GhS_5.74

sarvadā sādhayed yogī śītalīkumbhakaṃ śubham
ajīrṇaṃ kaphapittaṃ ca naiva tasya prajāyate // GhS_5.75

bhastreva lohakārāṇāṃ yathākrameṇa saṃbhramet
tato vāyuṃ ca nāsābhyām ubhābhyāṃ cālayec chanaiḥ // GhS_5.76

evaṃ viṃśativāraṃ ca kṛtvā kuryāc ca kumbhakam
tadante cālayed vāyuṃ pūrvoktaṃ ca yathāvidhi // GhS_5.77

trivāraṃ sādhayed enaṃ bhastrikākumbhakaṃ sudhīḥ
na ca rogo na ca kleśa ārogyaṃ ca dine dine // GhS_5.78

ardharātre gate yogī jantūnāṃ śabdavarjite
karṇau nidhāya hastābhyāṃ kuryāt pūrakam uttamam // GhS_5.79

śṛṇuyād dakṣiṇe karṇe nādam antargataṃ sudhīḥ
prathamaṃ jhiṃjhīnādaṃ ca vaṃśīnādaṃ tataḥ param
meghaghargharabhrāmarī ca ghaṇṭākāṃsyaṃ tataḥ param // GhS_5.80

turībherīmṛdaṅgādivīṇānādakadundubhiḥ
evaṃ nānāvidho nādo jāyate nityam abhyasāt // GhS_5.81

anāhatasya śabdasya tasya śabdasya yo dhvaniḥ
dhvaner antargataṃ jyotir jyotir antargataṃ manaḥ // GhS_5.82

tasmiṃs tu vilayaṃ yāti tad viṣṇoḥ paramaṃ padam
evaṃ bhrāmarīsaṃsiddhiḥ samādhisiddhim āpnuyāt // GhS_5.83

mukhe ca kumbhakaṃ kṛtvā bhruvor antargataṃ manaḥ
saṃtyajya viṣayān sarvān manomūrcchā sukhapradā // GhS_5.84

ātmani manasaṃyogād ānandaṃ jāyate dhruvam
evaṃ nānāvidhānando jāyate nityam abhyasāt
evam abhyāsayogena samādhisiddhim āpnuyāt // GhS_5.85

bhujaṃginyāḥ śvāsavaśād ajapā jāyate nanu
haṃkāreṇa bahir yāti saḥkāreṇa viśet punaḥ // GhS_5.86

ṣaṭ śatāni divārātrau sahasrāṇy ekaviṃśatiḥ
ajapāṃ nāma gāyatrīṃ jīvo japati sarvadā // GhS_5.87

mūlādhāre yathā haṃsas tathā hi hṛdi paṅkaje
tathā nāsāpuṭadvandve triveṇīsaṃgamāgamam // GhS_5.88

ṣaṇṇavatyaṅgulīmānaṃ śarīraṃ karmarūpakam
dehād bahirgato vāyuḥ svabhāvād dvādaśāṅguliḥ // GhS_5.89

śayane ṣoḍaśāṅgulyo bhojane viṃśatis tathā
caturviṃśāṅguliḥ panthe nidrāyāṃ triṃśadaṅguliḥ
maithune ṣaṭtriṃśad uktaṃ vyāyāme ca tato 'dhikam // GhS_5.90

svabhāve 'sya gater nyūne param āyuḥ pravardhate
āyuḥkṣayo 'dhike prokto mārute cāntarād gate // GhS_5.91

tasmāt prāṇe sthite dehe maraṇaṃ naiva jāyate
vāyunā ghaṭasaṃbandhe bhavet kevalakumbhakaḥ // GhS_5.92

yāvajjīvaṃ japen mantram ajapāsaṃkhyakevalam
adyāvadhi dhṛtaṃ saṃkhyāvibhramaṃ kevalīkṛte // GhS_5.93

ata eva hi kartavyaḥ kevalīkumbhako naraiḥ
kevalī cājapāsaṃkhyā dviguṇā ca manonmanī // GhS_5.94

nāsābhyāṃ vāyum ākṛṣya kevalaṃ kumbhakaṃ caret
ekādikacatuḥṣaṣṭiṃ dhārayet prathame dine // GhS_5.95

kevalīm aṣṭadhā kuryād yāme yāme dine dine
atha vā pañcadhā kuryād yathā tat kathayāmi te // GhS_5.96

prātar madhyāhnasāyāhne madhyarātre caturthake
trisaṃdhyam atha vā kuryāt samamāne dine dine // GhS_5.97

pañcavāraṃ dine vṛddhir vāraikaṃ ca dine tathā
ajapāparimāṇe ca yāvat siddhiḥ prajāyate // GhS_5.98

prāṇāyāmaṃ kevalīṃ nāma tadā vadati yogavit
kumbhake kevale siddhe kiṃ na sidhyati bhūtale // GhS_5.99

[[iti śrī-gheraṇḍa-saṃhitāyāṃ gheraṇḍa-caṇḍa-saṃvāde ghata-stha-yoga-prakaraṇe prāṇā3yāma-prayogo nāma pañcamo1padeśaḥ //5// ]]

sthūlaṃ jyotis tathā sūkṣmaṃ dhyānasya trividhaṃ viduḥ
sthūlaṃ mūrtimayaṃ proktaṃ jyotis tejomayaṃ tathā
sūkṣmaṃ bindumayaṃ brahma kuṇḍalī paradevatā // GhS_6.1

svakīyahṛdaye dhyāyet sudhāsāgaram uttamam
tanmadhye ratnadvīpaṃ tu suratnavālukāmayam // GhS_6.2

caturdikṣu nīpataruṃ bahupuṣpasamanvitam
nīpopavanasaṃkulair veṣṭitaṃ paritā iva // GhS_6.3

mālatīmallikājātī$kesaraiś campakais tathā &
pārijātaiḥ sthalapadmair gandhāmoditadiṅmukhaiḥ // GhS_6.4

tanmadhye saṃsmared yogī kalpavṛkṣaṃ manoramam
catuḥśākhācaturvedaṃ nityapuṣpaphalānvitam // GhS_6.5

bhramarāḥ kokilās tatra guñjanti nigadanti ca
dhyāyettatra sthiro bhūtvā mahāmāṇikyamaṇḍapam // GhS_6.6

tanmadhye tu smared yogī paryaṅkaṃ sumanoharam
tatreṣṭadevatāṃ dhyāyed yaddhyānaṃ gurubhāṣitam // GhS_6.7

yasya devasya yad rūpaṃ yathā bhūṣaṇavāhanam
tad rūpaṃ dhyāyate nityaṃ sthūladhyānam idaṃ viduḥ // GhS_6.8

sahasrāramahāpadme karṇikāyāṃ vicintayet
vilagnasahitaṃ padmaṃ dvādaśair dalasaṃyutam // GhS_6.9

śubhravarṇaṃ mahātejo dvādaśair bījabhāṣitam
sahakṣamavalariyuṃ haṃsaśaktiṃ yathākramam // GhS_6.10

tanmadhye karṇikāyāṃ tu akathādirekhātrayam
halakṣakoṇasaṃyuktaṃ praṇavaṃ tatra vartate // GhS_6.11

nādabindumayaṃ pīṭhaṃ dhyāyet tatra manoharam
tatropari haṃsayugmaṃ pādukā tatra vartate // GhS_6.12

dhyāyettatra guruṃ devaṃ vibhujaṃ ca trilocanam
śvetāmbaradharaṃ devaṃ śuklagandhānulepanam // GhS_6.13

śuklapuṣpamayaṃ mālyaṃ raktaśaktisamanvitam
evaṃvidhagurudhyānāt sthūladhyānaṃ prasidhyati // GhS_6.14

kathitaṃ sthūladhyānaṃ tu tejodhyānaṃ śṛṇuṣva me
yaddhyānena yogasiddhir ātmapratyakṣam eva ca
mūlādhāre kuṇḍalinī bhujagākārarūpiṇī // GhS_6.15

jīvātmā tiṣṭhati tatra pradīpakalikākṛtiḥ
dhyāyet tejomayaṃ brahma tejodhyānaṃ tad eva hi // GhS_6.16

nābhimūle sthitaṃ sūryamaṇḍalaṃ vahnisaṃyutam
dhyāyet tejo mahad vyāptaṃ tejodhyānaṃ tad eva hi // GhS_6.17

bhruvor madhye manordhve ca yat tejaḥ praṇavātmakam
dhyāyej jvālāvalīyuktaṃ tejodhyānaṃ tad eva hi // GhS_6.18

tejodhyānaṃ śrutaṃ caṇḍa sūkṣmadhyānaṃ vadāmy aham
bahubhāgyavaśād yasya kuṇḍalī jāgratī bhavet // GhS_6.19

ātmanā saha yogena netrarandhrād vinirgatā
vihared rājamārge ca cañcalatvān na dṛśyate // GhS_6.20

śāṃbhavīmudrayā yogī dhyānayogena sidhyati
sūkṣmadhyānam idaṃ gopyaṃ devānām api durlabham // GhS_6.21

sthūladhyānāc chataguṇaṃ tejodhyānaṃ pracakṣate
tejodhyānāl lakṣaguṇaṃ sūkṣmadhyānaṃ parātparam // GhS_6.22

iti te kathitaṃ caṇḍa dhyānayogaṃ sudurlabham
ātmā sākṣād bhaved yasmāt tasmād dhyānaṃ viśiṣyate // GhS_6.23

[[iti śrī-gheraṇḍa-saṃhitāyāṃ gheraṇḍa-caṇḍa-saṃvāde ghata-stha-yoge sapta-sādhane dhyāna-yogo nāma ṣaṣṭho1padeśaḥ //6// ]]

samādhiś ca paraṃ tattvaṃ bahubhāgyena labhyate
guroḥ kṛpāprasādena prāpyate gurubhaktitaḥ // GhS_7.1

vidyāpratītiḥ svagurupratītir $
ātmapratītir manasaḥ prabodhaḥ &
dine dine yasya bhavet sa yogī %
suśobhanābhyāsam upaiti sadyaḥ // GhS_7.2

ghaṭād bhinnaṃ manaḥ kṛtvā aikyaṃ kuryāt parātmani
samādhiṃ taṃ vijānīyān muktasaṃjño daśādibhiḥ // GhS_7.3

ahaṃ brahma na cānyo 'smi brahmaivāhaṃ na śokabhāk
saccidānandarūpo 'haṃ nityamuktaḥ svabhāvavān // GhS_7.4

śāṃbhavyā caiva khecaryā bhrāmaryā yonimudrayā
dhyānaṃ nādaṃ rasānandaṃ layasiddhiś caturvidhā // GhS_7.5

pañcadhā bhaktiyogena manomūrcchā ca ṣaḍvidhā
ṣaḍvidho 'yaṃ rājayogaḥ pratyekam avadhārayet // GhS_7.6

śāṃbhavīṃ mudrikāṃ kṛtvā ātmapratyakṣam ānayet
bindu brahmamayaṃ dṛṣṭvā manas tatra niyojayet // GhS_7.7

khamadhye kuru cātmānam ātmamadhye ca khaṃ kuru
ātmānaṃ khamayaṃ dṛṣṭvā na kiṃcid api bādhyate
sadānandamayo bhūtvā samādhistho bhaven naraḥ // GhS_7.8

khecarīmudrāsādhanād rasanā ūrdhvagatā yadā
tadā samādhisiddhiḥ syād dhitvā sādhāraṇakriyām // GhS_7.9

anilaṃ mandavegena bhrāmarīkumbhakaṃ caret
mandaṃ mandaṃ recayed vāyuṃ bhṛṅganādaṃ tato bhavet // GhS_7.10

antaḥsthaṃ bhramarīnādaṃ śrutvā tatra mano nayet
samādhir jāyate tatra ānandaḥ so 'ham ity ataḥ // GhS_7.11

yonimudrāṃ samāsādya svayaṃ śaktimayo bhavet
suśṛṅgārarasenaiva viharet paramātmani // GhS_7.12

ānandamayaḥ saṃbhūtvā aikyaṃ brahmaṇi saṃbhavet
ahaṃ brahmeti cādvaitaṃ samādhis tena jāyate // GhS_7.13

svakīyahṛdaye dhyāyed iṣṭadevasvarūpakam
cintayed bhaktiyogena paramāhlādapūrvakam // GhS_7.14

ānandāśrupulakena daśābhāvaḥ prajāyate
samādhiḥ saṃbhavet tena saṃbhavec ca manonmanī // GhS_7.15

manomūrcchāṃ samāsādya mana ātmani yojayet
parātmanaḥ samāyogāt samādhiṃ samavāpnuyāt // GhS_7.16

iti te kathitaṃ caṇḍa samādhir muktilakṣaṇam
rājayogaḥ samādhiḥ syād ekātmany eva sādhanam
unmanī sahajāvasthā sarve caikātmavācakāḥ // GhS_7.17

jale viṣṇuḥ sthale viṣṇur viṣṇuḥ parvatamastake
jvālāmālākule viṣṇuḥ sarvaṃ viṣṇumayaṃ jagat // GhS_7.18

bhūcarāḥ khecarāś cāmī yāvanto jīvajantavaḥ
vṛkṣagulmalatāvallītṛṇādyā vāri parvatāḥ
sarvaṃ brahma vijānīyāt sarvaṃ paśyati cātmani // GhS_7.19

ātmā ghatasthacaitanyam advaitaṃ śāśvataṃ param
ghaṭād bhinnataraṃ jñānaṃ vītarāgaṃ vivāsanam // GhS_7.20

evaṃvidhiḥ samādhiḥ syāt sarvasaṃkalpavarjitaḥ
svadehe putradārādibāndhaveṣu dhanādiṣu
sarveṣu nirmamo bhūtvā samādhiṃ samavāpnuyāt // GhS_7.21

layāmṛtaṃ paraṃ tattvaṃ śivoktaṃ vividhāni ca
teṣāṃ saṃkṣepam ādāya kathitaṃ muktilakṣaṇam // GhS_7.22

iti te kathitaś caṇḍa samādhir durlabhaḥ paraḥ
yaṃ jñātvā na punarjanma jāyate bhūmimaṇḍale // GhS_7.23

[[iti śrī-gheraṇḍa-saṃhitāyāṃ gheraṇḍa-caṇḍa-saṃvāde ghata-stha-yoga-sādhane yogasya sapta-sāre samādhi-yogo nāma saptamo1padeśaḥ samāptaḥ //7// ]]
-- Gheraṇḍasaṃhitā (Academic edition — see source file header)